Reisverbod vir Gasa-Christene na heilige stede wyd veroordeelBesoekers stap in ‘n straatjie in Bethlehem. (Argieffoto: Dusan Vranic/AP) Suid-Afrikaanse kerke het Israel se besluit wat Christene in die Gasa-strook verbied om na Jerusalem, Nasaret en Bethlehem te reis om Kersfees te vier, ten sterkste veroordeel. Reuters het verlede week berig Christene van die Gasa-strook sal permitte toegestaan word om oorsee te reis, maar niemand van hulle sal toegelaat word om Israel en die Wesoewer te besoek nie. Dit is die tuiste van talle heilige plekke vir Christene. Israel beperk beweging deur die Gasa-strook, ŉ gebied wat deur Hamas, ŉ Islamitiese groep wat Israel as ŉ terreurorganisasie beskou, beheer word. ŉ Woordvoerder van Israel se weermag het aan Reuters gesê weens “veiligheidsbevele” sal Gasa-inwoners oorsee kan reis via Israel se Allenby Bridge-grenspos met Jordanië, maar hulle sal nie toegelaat word om stede in Israel of die Wesoewer te besoek nie. Gasa het sowat 1 000 Christene – die meeste van hulle Grieks-Ortodoks – in ŉ bevolking van nagenoeg 2 miljoen mense wat op dié smal kusstrook woon. Vanjaar se besluit is anders as vorige jare se beleid. Verlede jaar het Israel permitte aan nagenoeg 700 Gasa-Christene toegestaan om na Jerusalem, Bethlehem, Nasaret en ander heilige stede vir die vakansie te reis. “Ons veroordeel Israel se verbod op Gasa-Christene om hul geloof vrylik te beoefen deur na die heilige plekke van ons geloof te reis. Geloofsvryheid is ŉ basiese mensereg en dit is ondenkbaar dat ŉ sogenaamde demokrasie in die 21ste eeu selfs net op dié manier dink,” het eerw. Moss Nthla, sekretaris-generaal van die Evangeliese Alliansie van Suid-Afrika (TEASA), gesê. Die organisasie verteenwoordig nagenoeg 4 miljoen Suid-Afrikaanse Christene wat as wedergebore of evangelies identifiseer. Hanan Ashrawi, verbonde aan die Palestynse Bevrydingsleër, stem saam met Ntlha en sê terwyl Israel práát oor respek vir vryheid van geloof, tree hy nie so op nie. “Palestyne word eintlik gevange gehou en Israel verwoes deurlopend enigiets wat vir hulle van waarde is. In dié geval is dit geloof,” het Ashrawi gesê. Hamas-woordvoerder Basem Naim het uit Gasa gesê dié organisasie veroordeel ook die besluit, terwyl sommige Israelse groepe dieselfde gedoen het. Rifat Kassis, sameroeper van Kairos Palestina – ŉ sambreelorganisasie wat Palestynse Christene van verskeie denominasies verteenwoordig en hom beywer vir die beëindiging van Israel se besetting – het gesê dit is verregaande dat Christene wat ŉ paar kilometer van Jerusalem woon nie die stad kan besoek nie, terwyl buitelanders sonder enige probleme daarheen mag reis. Bykomende bron: Afro-Palestine Newswire Service